Selskabsmeddelelse – Nr. 27/ 2016

# Zealand tildeler warrants under medarbejder-warrantprogram

*København, 15. juli 2016* - Zealand meddeler at have tildelt warrants til ét medlem af selskabets ledelse. Tildelingen af warrants sker under warrantprogrammet, der er dækket af bemyndigelsen i § 8.4 af Zealands vedtægter som godkendt på selskabets generalforsamling 21. april 2015.

Warrantprogrammet er et incitamentstiltag, der afspejler Zealands målsætning om at tiltrække og fastholde højt kvalificerede medarbejdere og sikre, at der både på kort og langt sigt er interessesammenfald mellem selskabets ledelse, medarbejdere og aktionærer.

Der er tildelt i alt 40.000 warrants, som giver ret til tegning af op til 40.000 nye Zealand-aktier á 1 kr. nominel værdi og svarer til 0,2 % af selskabets totale udestående aktiekapital. Udnyttelseskursen er fastsat til 138,60 kr., beregnet som slutkursen på selskabets aktier på Nasdaq Copenhagen torsdag 14. juli 2016 plus 10 %.

Warrants udløber automatisk efter 5 år. De anses som overdraget på tildelingstidspunktet og kan udnyttes efter 3 år.

De tildelte warrants kan udnyttes helt eller delvist i fast definerede tidsvinduer i perioden fra 15. juli 2019 til og med 15. juli 2021. Vinduerne for udnyttelse er defineret som fire (4) uger efter offentliggørelsen af enten et helårsregnskab eller et delårsregnskab for Zealand for henholdsvis 1. kvartal, 1. halvår eller de første 9 måneder.

Det samlede antal tildelte warrants har en markedsværdi på 1.769.211,87 kr. beregnet på basis af Black-Scholes-modellen og med en 5-årig historisk volatilitet på 45,0 %, en 5-årig risikofri rente på -0,33 % og en aktiekurs på 126,00 kr.

Den opdatering af Zealands vedtægter, der følger af warranttildelingen, er i dag blevet registreret hos Erhvervsstyrelsen. De opdaterede vedtægter er tilgængelige på selskabets hjemmeside: [www.zealandpharma.com](http://www.zealandpharma.com).

●●●●●

**For yderligere information, kontakt venligst:**

**Hanne Leth Hillman**, direktør for Investor Relations og kommunikation

Tlf.: 50 60 36 89, e-mail: hlh@zealandpharma.com

**Om Zealand Pharma**

Zealand Pharma A/S (Nasdaq København: ZEAL) (“Zealand”) er en bioteknologisk virksomhed med fokus på opfindelse, design og udvikling af nye peptid-baserede lægemidler. Zealand har en pipeline af egne, fuldejede lægemiddelkandidater, der primært retter sig mod specialsygdomsområder med betydelige uopfyldte medicinske behov og en portefølje af lægemidler og produktkandidater under licenssamarbejder med Sanofi, Helsinn og Boehringer Ingelheim.

Zealand har opfundet lægemidlet lixisenatid, en prandial GLP-1 agonist til én gang daglig dosering til behandling af type 2 diabetes, der er licenseret til Sanofi. Lixisenatid markedsføres som Lyxumia® globalt uden for USA og er under regulatorisk behandling i USA. Lixisenatid er under regulatorisk behandling i USA. En præmiks-kombination af lixisenatid med insulin glargin (Lantus®), der benævnes iGlarLixi, er under regulatorisk behandling i både USA og Europa.

Pipelinen af fuldejede lægemiddelkandidater omfatter: *ZP4207 (glukagon til enkeltdosering*) til akut behandling af insulinchok (fase II); *ZP1848* til behandling af korttarmssyndrom (fase II); *ZP4207 (glukagon til flergangsdosering*) tiltænkt til brug i et bi-hormonelt, kunstigt bugspytkirtel-system til bedre kontrol af hypoglykæmi (under forberedelse til fase II); *ZP2929* til behandling af diabetes/fedme; samt en række terapeutiske peptider i præklinisk udvikling.

Zealand har adresse i København (Glostrup). For yderligere oplysninger om virksomheden og dens aktiviteter henvises til www.zealandpharma.com, og Zealand kan også følges på Twitter @ZealandPharma